Ego Huo, dominus Virgiaci, notum facio presentibus et futuris, quod libere et quiete concessi et in perpetuum donavi ecclesię Sanctę Margaritę, si quid juris habebant in silvis Odonis de Chivreio, videlicet Ogerio, Constantino, Garnerio et Saimaro. Ita quod meis penitus nichil retineo nisi tres solidos tantum de salvamento, qui tres solidi annuatim reddentur infra octabas Sancti Dionysii et si tunc non redderentur ultra quinque solidos per emendationem legis predicti Odonis filii nichil ommino reddere tenerentur. Hoc laudaverunt uxor mea Gila, et filii mei Guillelmus et Hugo, et filia mea Alaiseth. Testes sunt inde Nicholaus et Ansericus, Virgiacenses canonici; Willelmus Tafuz, miles; frater Petrus, Ungiacensis canonicus, et plures alii. Ut autem hec firmius in posterum teneatur ad omnem deinceps contentionem removendam, presentem cartam sigillo Beati Dionisii et meo sigillo feci communiri. Actum est istud apud Vergiacum anno Verbi incarnati M°XC° octavo.